ವಿರೇನ್ ಖನ್ನಾ ಆಯೋಜಿಸುವ ಹೈ ಫೈ ಪಾರ್ಟಿ ಹೇಗಿರುತ್ತಿತ್ತು ಗೊತ್ತಾ..? ಬೆಂಗಳೂರು: ಸ್ಯಾಂಡಲ್ವುಡ್ ಡ್ರಗ್ಸ್ ಪ್ರಕರಣಕ್ಕೆ ಸಂಬಂಧಿಸಿದಂತೆ ಈಗಾಗಲೇ ಸಿಸಿಬಿ ವಶದಲ್ಲಿರುವ ಆರೋಪಿ ವಿರೇನ್ ಖನ್ನಾ ವಿಚಾರಣೆ ವೇಳೆ ತಾನು ಆಯೋಜಿಸುಯವ ಪಾರ್ಟಿಗಳ ಬಗ್ಗೆ ಅಧಿಕಾರಿಗಳೆದುರು ಬಾಯ್ಬಿಟ್ಟಿದ್ದಾನೆ ಎನ್ನಲಾಗಿದೆ. ಸುಮಾರು ಒಂದು ದಶಕಗಳಿಂದ ನಗರದ ಸ್ಟಾರ್ ಹೋಟೆಲ್ಗಳಲ್ಲಿ ಪಾರ್ಟಿ ಆಯೋಜನೆ ಮಾಡ್ತಿದ್ದ ವಿರೇನ್ ಖನ್ನಾ ತನ್ನ ಪಾರ್ಟಿಗಳಲ್ಲಿ ವಿದೇಶಿಗರಿಗೆ ಮೊದಲ ಆದ್ಯತೆ ನೀಡುತ್ತಿದ್ದ ಎನ್ನಲಾಗಿದೆ. ವಿರೇನ್ ಖನ್ನಾ ಪ್ರತಿಷ್ಠಿತ ಹೋಟೆಲ್ ಹಾಗೂ ಪಬ್ಗಳಲ್ಲಿ ಪಾರ್ಟಿಗಳನ್ನು ಆಯೋಜನೆ ಮಾಡ್ತಿದ್ದು, ಪ್ರವೇಶ ಶುಲ್ಕ 5 ರಿಂದ 8 ಸಾವಿರ ನಿಗದಿ ಪಡಿಸಲಾಗುತ್ತಿತ್ತು. ಪ್ರವೇಶ ಶುಲ್ಕದಲ್ಲಿ 1 ಸಾವಿರ ಮದ್ಯಪಾನಕ್ಕೆ ಉಪಯೋಗಿಸಲು ಕೂಪನ್ ನೀಡಲಾಗುತ್ತಿದ್ದು, ಆದರೆ ಪಾರ್ಟಿಯಲ್ಲಿ ದಿನಕ್ಕೆ ಲಕ್ಷಾಂತರ ರೂಪಾಯಿ ಮದ್ಯ ವ್ಯವಹಾರ ನಡೆಯುತ್ತಿತ್ತು ಅಂತಾ ಕೂಡ ಹೇಳಲಾಗ್ತಿದೆ. ಇನ್ನು ವಿರೇನ್ಖನ್ನಾ ಪಾರ್ಟಿಗೆ ಹೋಗಬೇಕಾದರೆ ಇನ್ವಿಟೇಷನ್ ಇರಲೇಬೇಕಿತ್ತು ಎನ್ನಲಾಗಿದ್ದು.. ಪಾರ್ಟಿಯಲ್ಲಿ ಒಂದು ಬಿಯರ್ ಬೆಲೆ ಸಾವಿರಗಟ್ಟಲೆ ಇತ್ತು ಎನ್ನಲಾಗ್ತಿದೆ. ವಿದೇಶಿಗರು, ಉದ್ಯಮಿಗಳ ಮಕ್ಕಳು ಹಾಗೂ ಸೆಲಿಬ್ರಿಟಿಗಳು ಭಾಗವಹಿಸುವ ವಿರೇನ್ ಖನ್ನಾ ಪಾರ್ಟಿಗಳಲ್ಲಿ ಸಮಯ ಪರಿವಿಲ್ಲದೇ ಮದ್ಯಪಾನ ಹಾಗೂ ಕುಣಿತ ನಡೆಯುತ್ತಿತ್ತಂತೆ. ಅಲ್ಲದೇ ಈಜುಕೊಳದ ಪಾರ್ಟಿಯಲ್ಲಿ ಹೆಚ್ಚಿನ ಮಂದಿ ಭಾಗಿಯಾಗುತ್ತಿದ್ರು ಎನ್ನಲಾಗ್ತಿದೆ. ಇನ್ನು ತನಿಖಾಧಿಕಾರಿಗಳು ಮಾದಕ ವಸ್ತುಗಳ ಮಾರಾಟ ಹಾಗೂ ಈತನ ನಂಟಿನ ಬಗ್ಗೆ ಅಧಿಕಾರಿಗಳು ವಿಚಾರಣೆ ನಡೆಸುತ್ತಿದ್ದು, ಸದ್ಯ ಮನೆಯಲ್ಲಿ ಸಿಗುವ ವಸ್ತುವಿನ ಮೇಲೂ ವಿಚಾರಣೆ ನಡೆಸಲು ಮುಂದಾಗಿದ್ದಾರೆ. ಹೀಗಾಗಿ, ಸೂಕ್ತ ತನಿಖೆ ನಂತರವೇ ಈ ಬಗ್ಗೆ ಸತ್ಯಾಸತ್ಯತೆ ಬಯಲಾಗಲಿದೆ. ವಿಶೇಷ ವರದಿ: ಪಲ್ಲವಿ ಗೌಡ, ಕ್ರೈಂ ಬ್ಯೂರೋ